ماتانی رۆچ مراد بات
ولید گربنی
 جهان ې دگه بهراں نه زانوں، برتانیایا مرچی ماتانی رۆچ انت. اے درگتا منا وتی بانۏکـێں مات یاد آیگا انت. کساس ۱۰ سال انت که من آېی ندیستگ. منی مات ې عمر مزن انت ۏ پیرزالیا گـێشتر جنێں آدم وڑ وڑێں نادراهیانی آماچ بنت. منی بانۏکـێں مات هم وش نه انت. البت، هر وهد که گـۆں آېیا گپ کنوں، دل ېی ڈڈ انت. یکـّوی چه من واهیت که په چارگ ېی به رئواں، بله منی نگـێگی بے کساس انت که روَگ نه بیگا انت.
 منی ماتا په ما زهگاں بے کساس جفا کشتگ. منا وتی کسانی یاد انت که رۆچانی راها پند ېی جتگ داں منا په دوادرمانێا داکٹرا به بارت. هامێناں شگزاں ناه ېی گِچتگ ۏ سرۏمپَگ کۏتگ. منی پت که جاهے شۏته بیتگ، ڈگار ېی مێنتگ انت. گندم یا برنج رۆن ې درگتا گْواپ ېی چست کۏتگ، گندم، برنج ۏ بانکلێنک ېی کانپ ۏ کتلاں مانرتکگ انت. لڈ بۆج ې درگتا کۏٹِگ ې تگرد اگر خر ۏ اۏشترانی سرا بیتگ انت، ماتا کرز بڈا جتگ انت.
رندترا که مردۏم جه منند بیاں بوت انت ۏ وانگ ې دَور بۏندات بوت، منی ماتا یکّوی ما چۏکانی وانگ ې غم پر بیتگ. په وهد مدرسوا دێـم دیگ، لۆگا آیگ ې درگتا مدرسوا رستگـێں درسانی جۏست کنگ، درسانی پکّا کنگا رند شاباشی دیگ ۏ یکّوی وانندویں مردۏمانی شرّیاں شۏندیگ، ۏ ما زهگاں وانگ ې برکتاں سرکچ دیگ منی مات ې گرانبهاېێں خدمتانی بهرے انت که شمۏشت اش نه کنوں.
 تنتنا بے روزگاری ۏ واری ې درگتا منی ماتا دست ې هنر ې راها منی پت په لۆگ ې خرچانی گوازێنگا کۏمَک کۏتگ. مئی شهرا چۏشـێں لۆگے نه بیتگ که منی مات ې جۆڑ کۏتگـێں یک دستکاری ېے براه نه بیتگ. جۏل، کۆنٹ، گندل کش ۏ دگه همے دابێں لۆگی چیزانی سمبهێنگا منی ماتا چه مێتگ ې سرجمێں جنێناں باج بۏرتگ.
 منی اولی بلوچی اۏستاد منی مات انت، آېی دیوانا گال، گالبند، بتل، بێت ۏ گیدی قصه من هێل کۏت انت. تاں مرچی من وتی مات ې دابێں بلوچی اۏستادے نه دیستگ. منی مات تئی سر سلامت بات ۏ من ترا چه وتی مرگا ساری به گنداتوں!